Ўзбекистон Республикаси

Марказий сайлов комиссиясининг

2022 йил 28 июндаги 1171-сон қарорига  
ИЛОВА

**Референдум округлари ҳамда референдум ўтказувчи округ комиссиялари тўғрисидаги**

**НИЗОМ**

Мазкур Низом “Ўзбекистон Республикасининг референдуми тўғрисида”ги Қонунга мувофиқ референдум округларини тузиш, референдумни ўтказувчи округ комиссияларининг (бундан буён матнда округ комиссиялари деб юритилади) таркибини тасдиқлаш ва округ комиссиялари фаолиятининг тартибини белгилайди.

**I боб. Референдум округларини тузиш**

1. Референдумокруглари Ўзбекистон Республикаси Марказий сайлов комиссияси (бундан буён матнда Марказий сайлов комиссияси деб юритилади) томонидан Қорақалпоғистон Республикаси, вилоятлар   
ва Тошкент шаҳри чегаралари доирасида тузилади.

2. Қорақалпоғистон Республикаси Вазирлар Кенгаши, вилоятлар   
ва Тошкент шаҳар ҳокимликлари томонидан округ комиссиялари жойлашадиган бино ва унинг манзили тўғрисидаги маълумотлар референдум тайинлаш тўғрисидаги қарор эълон қилинган кундан эътиборан уч кунлик муддатда Марказий сайлов комиссиясига тақдим этилади.

3. Марказий сайлов комиссияси референдум тайинлаш тўғрисидаги қарор эълон қилинганидан кейин кечи билан беш кун ичида тақдим этилган ҳужжатлар асосида референдум округларининг рўйхатини, уларнинг чегараларини, референдумда иштирок этиш ҳуқуқига эга бўлган фуқаролар сонини (Сайловчиларнинг ягона электрон рўйхати асосида, референдум округлари кесимида) ва округ комиссиялари жойлашадиган биноларнинг манзилини тасдиқлаш ҳақида қарор қабул қилади.

Марказий сайлов комиссиясининг ушбу қарори комиссиянинг расмий веб-сайтида ўша куннинг ўзида эълон қилинади. Қарор бошқа манбаларда ҳам эълон қилиниши мумкин.

**II боб. Округ комиссияларини тузиш**

4. Округ комиссиялари аъзолигига номзодлар Қоракалпоғисгон Республикаси Жўқорғи Кенгесининг, халк депутатлари вилоятлар ва Тошкенг шаҳар Кенгашларининг мажлисларида муҳокама қилинади ҳамда референдум тайинлаш тўғрисидаги қарор эълон қилинганидан кейин етти кундан кечикмай Марказий сайлов комиссияси томонидан тасдиқлаш учун тавсия этилади.

Қорақалпоғистон Республикаси Жўқорғи Кенгесининг, халқ депутатлари вилоятлар ва Тошкент шаҳар Кенгашларининг округ комиссияси аъзолигига номзодларни тавсия этиш тўғрисидаги қарорлари Марказий сайлов комиссиясига юборилади.

5. Округ комиссияси референдум тайинлаш тўғрисидаги қарор эълон қилинганидан кейин Марказий сайлов комиссияси томонидан ўн кундан кечикмай комиссия раиси, раис ўринбосари, котибидан ва комиссиянинг саккиз - ўн саккиз нафар бошка аъзоларидан иборат таркибда тузилади.

Округ комиссияларининг таркибини тасдиқлаш тўғрисидаги Марказий сайлов комиссиясининг қарори комиссиянинг расмий веб-сайтида ўша куннинг ўзида эълон қилинади. Қарор бошқа манбаларда ҳам эълон қилиниши мумкин.

**III боб. Округ комиссиялари аъзоларига қўйиладиган талаблар**

6. Йигирма бир ёшга тўлган, ўрта ёки олий маълумотга, қоида тариқасида, сайловга ҳамда референдумга тайёргарлик кўриш ва уларни ўтказиш борасида иш тажрибасига эга бўлган, аҳоли ўртасида обрў-эътибор қозонган фуқаролар округ комиссиясининг аъзолари бўлиши мумкин.

Референдум ўтказувчи бошқа комиссияларнинг аъзолари, сиёсий партияларнинг аъзолари, вилоят, туман ва шаҳар ҳокимлари, прокуратура органларининг, судларнинг мансабдор шахслари, фуқароларнинг ташаббускор гуруҳи таркибига кирувчи шахслар округ комиссиясининг аъзолари бўлиши мумкин эмас.

7. Округ комиссияси аъзоларини шакллантиришда қуйидагиларга алоҳида эътибор берилади:

сайлов ва референдумга тайёргарлик кўриш ва уни ўтказиш борасида иш тажрибасига эга, аҳоли ўртасида обрў-эътибор қозонган фуқаролар;

нодавлат нотижорат ташкилотлари ва фуқаролик жамиятининг бошқа институтлари вакиллари;

ҳуқуқий билим ва малакага эга шахслар (юрисконсультлар, адвокатлар   
ва ҳ.к.);

хорижий тилларни биладиган мутахассислар.

8. Сайлов жараёнини бошқариш ахборот тизими (бундан буён матнда СЖБАТ деб юритилади) ва Сайловчиларнинг ягона электрон рўйхати (бундан буён матнда СЯЭР деб юритилади) компьютер дастурлари билан ишлаш учун ҳар бир округ комиссияси таркибида ахборот коммуникация технологиялари соҳаларида билим ва амалий кўникмага эга камида икки нафар шахс (асосий ва заҳира) бўлиши тавсия этилади.

9. Референдум комиссиялари таркибида, шу жумладан раҳбарлик лавозимларида, аёл ва эркакларнинг тенг вакиллигини таъминлашга эътибор қаратилиши керак.

**IV боб. Округ комиссияларига аъзолик**

10. Округ комиссияси аъзосига мазкур Низомнинг 1-иловасига мувофиқ шаклда гувоҳнома берилади.

Округ комиссиясининг раиси, раис ўринбосари, котиби ва комиссия аъзоларининг гувоҳномалари Марказий сайлов комиссиясининг раиси томонидан имзоланади ва Марказий сайлов комиссиясининг муҳри билан тасдиқланади.

11. Округ комиссиясининг қарорига биноан комиссиянинг раиси, раис ўринбосари, котиби ёки бошқа аъзоларидан бир нафари ўртача ойлик иш ҳақи сақланган ҳолда референдумга тайёргарлик кўриш ва уни ўтказиш даврида ишлаб чиқариш ёки хизмат вазифаларини бажаришдан озод этилиши мумкин.

12. Округ комиссияси аъзоси округ комиссияси таркибидаги фаолияти даврида Ўзбекистон Республикасининг Меҳнат кодексида назарда тутилган давлат ёки жамоат вазифаларини бажариш билан боғлиқ кафолатлардан фойдаланади.

13. Округ комиссиясининг аъзоси “Ўзбекистон Республикасининг референдуми тўғрисида”ги Қонунга мувофиқ Марказий сайлов комиссиясининг қарорига биноан қуйидаги ҳолларда ўз вазифаларини бажаришдан озод этилиши мумкин:

ваколатларини зиммасидан соқит қилиш тўғрисида Марказий сайлов комиссиясига шахсан берган аризасига мувофиқ;

“Ўзбекистон Республикасининг референдуми тўғрисида”ги Қонун талабларини бузган ёки зиммасидаги мажбуриятларига мунтазам равишда эътиборсизлик қилган тақдирда.

Бунда комиссия аъзосининг “Ўзбекистон Республикасининг референдуми тўғрисида”ги Қонун талабларини бузганлиги ёки зиммасидаги мажбуриятларга мунтазам равишда эътиборсизлик қилганлигига оид ҳолат   
у аъзо бўлган округ комиссиясининг далолатномаси билан расмийлаштирилади.

14. Округ комиссиясининг аъзоси комиссия таркибидан чиқарилган   
ёки округ комиссияси аъзоларининг сони кўпайтирилган ҳолларда округ комиссиясининг янги аъзоси “Ўзбекистон Республикасининг референдуми тўғрисида”ги Қонун ва мазкур Низомда белгиланган тартибда тасдиқланади.

**V боб. Округ комиссияларининг ваколатлари**

15. Округ комиссияси:

тегишли округ ҳудудида “Ўзбекистон Республикасининг референдуми тўғрисида”ги Қонун ижроси устидан назоратни амалга оширади ва унинг бир хил тарзда қўлланилишини таъминлайди;

референдум участкаларини тузади, округ бўйича уларнинг тартиб рақамини белгилайди, манзилини кўрсатган ҳолда уларнинг рўйхатини эълон қилади;

референдум ўтказувчи участка комиссияларини (бундан буён матнда участка комиссиялари деб юритилади) тузади ҳамда уларнинг таркиби   
ва жойлашган манзили, телефон рақами тўғрисидаги маълумотларни эълон қилади;

участка комиссияларининг фаолиятини мувофиқлаштиради;

участка комиссияларига ташкилий-услубий ёрдам беради, уларни референдумга оид қонунчилик ҳужжатлари, шу жумладан Марказий сайлов комиссиясининг қарорлари, низомлари, йўриқномалари ва бошқа ҳужжатлари билан таъминлайди;

пул маблағларини участка комиссиялари ўртасида тақсимлайди, участка комиссияларининг бинолар, транспорт ва алоқа воситалари билан таъминланишини назорат қилади ҳамда тегишли округда референдумни моддий-техника жиҳатдан таъминлашнинг бошқа масалаларини кўриб чиқади;

овоз берувчи фуқароларнинг рўйхатлари тузилиши ва уларнинг ҳамма танишиб чиқиши учун тақдим этилишини кузатиб боради;

участка комиссияларини овоз бериш бюллетенлари билан таъминлайди;

сиёсий партияларнинг, фуқароларнинг ўзини ўзи бошқариш органларининг, ва фуқаролар ташаббускор гуруҳларининг кузатувчиларига (бундан буён матнда маҳаллий кузатувчилар деб юритилади) мазкур Низомнинг 2-иловасига мувофиқ шаклда мандат беради;

референдумга тайёргарлик кўриш ва уни ўтказиш билан боғлиқ тадбирларни (ўқув машғулотлари, семинарлар, конференциялар, давра суҳбатлари ва ҳоказоларни), референдум иштирокчилари, шу жумладан участка комиссиялари аъзолари учун ўтказишда фаол иштирок этади;

округ комиссияси ҳузуридаги матбуот марказининг фаолиятини ташкил этади;

референдумга қўйилган масаланинг мазмунини тушунтиришга қаратилган тадбирларни ўтказишда оммавий ахборот воситаларига кўмаклашади;

маҳаллий давлат ҳокимияти органлари вакилларининг, жамоат бирлашмалари, корхоналар, муассасалар ва ташкилотлар раҳбарларининг референдумга тайёргарлик кўриш ва уни ўтказиш билан боғлиқ масалалар юзасидан ахборотларини тинглайди;

тегишли округ бўйича овоз бериш якунларини аниқлайди ва Марказий сайлов комиссиясига тақдим этади;

овоз берувчи фуқароларнинг ва референдум бошқа иштирокчиларининг мурожаатларини кўриб чиқади ҳамда улар юзасидан қарорлар қабул қилади, бундан референдум ўтказувчи комиссияларнинг ҳаракатлари ва қарорлари устидан берилган шикоятлар мустасно;

“Ўзбекистон Республикасининг референдуми тўғрисида”ги Қонун, мазкур Низом ва бошқа қонунчилик ҳужжатларига мувофиқ ўзга ваколатларни амалга оширади.

16. Округ комиссияси раиси:

округ комиссияси фаолиятига раҳбарлик қилади;

округ комиссияси мажлисларини чақиради, уларда раислик қилади   
ва уни ўтказиш тартибини белгилайди;

комиссия аъзолари ўртасида вазифаларни тақсимлайди;

округ комиссияси мажлисларида иштирок этиш учун давлат органлари, сиёсий партиялар ва бошқа жамоат бирлашмалари, ташкилотлар вакилларини ва бошқа мансабдор шахсларни таклиф этади;

давлат органлари, халқаро ташкилотлар, жамоат бирлашмалари билан муносабатларда округ комиссияси номидан иштирок этади;

округ комиссияси жойлашган бинонинг жиҳозланишини ташкил этади;

округ комиссиясининг баённомаларини, қарорларини, участка комиссияси раисларининг, маҳаллий кузатувчиларнинг гувоҳномаларини ҳамда бошқа ҳужжатларни имзолайди;

жисмоний ва юридик шахслардан келиб тушган мурожаатларни комиссия аъзолари ўртасида кўриб чиқиш учун тақсимлайди;

округ комиссияси аъзоларининг овоз бериш кунидаги вазифаларини белгилайди;

маҳаллий кузатувчилар ҳамда бошқа давлатлар ва халқаро ташкилотларнинг кузатувчилари билан комиссия номидан иш олиб боради;

референдумга тайёргарлик кўриш ва уни ўтказиш жараёнидаги ҳуқуқбузарликлар аниқланган тақдирда, ҳуқуқбузарликка оид материалларни тўплаб судга ёки ҳуқуқни муҳофаза қилувчи органларга тақдим қилади;

Ўзбекистон Республикаси бюджетидан участка комиссияси фаолиятини таъминлаш учун ажратилган маблағларни участка комиссиялари ўртасида тақсимлайди ва уларнинг мақсадли фойдаланишини назорат қилади;

округ бўйича референдумда овоз бериш жараёни ва якунлари тўғрисида Марказий сайлов комиссиясига ахборот беради;

“Ўзбекистон Республикасининг референдуми тўғрисида”ги Қонунга ҳамда мазкур Низомга мувофиқ бошқа ваколатларни амалга оширади.

Округ комиссияси раиси ўз ваколатларини бажара олмаган, шунингдек округ комиссияси раиси бўлмаган тақдирда, унинг ваколатлари раис ўринбосари ёки округ комиссияси қарори билан комиссия аъзоларидан бирининг зиммасига юклатилади.

17. Округ комиссияси раисининг ўринбосари:

округ комиссияси раиси ўз ваколатларини бажара олмаган тақдирда, унинг ваколатларини амалга оширади;

комиссия аъзоларининг фаолиятини мувофиқлаштириб боради;

округ комиссияси аъзоларининг малакасини ошириш ва уларнинг фаолиятини услубий жиҳатдан таъминлашни ташкил этади;

оммавий ахборот воситалари вакиллари билан алоқалар ўрнатади, уларда комиссия фаолиятини ҳар томонлама ёритилишини ташкиллаштиради;

маҳаллий кузатувчиларни, оммавий ахборот воситалари вакилларини, шунингдек бошқа давлатлар ва халқаро ташкилотлардан кузатувчиларни тегишли референдум ўтказувчи комиссия томонидан берилган ҳужжатлар асосида рўйхатга олишни ташкиллаштиради;

жисмоний ва юридик шахсларни, шунингдек уларнинг вакилларини қабул қилади ва уларнинг мурожаатларини белгиланган тартибда кўриб чиқишни ташкил этади;

округ комиссияси аъзоларини жалб этган ҳолда комиссия қарорлари ижросини таъминлайди;

округ комиссияси раисининг топшириқларини бажаради;

ўз ваколатлари доирасида округ комиссиясининг бошқа аъзоларига топшириқлар беради;

“Ўзбекистон Республикасининг референдуми тўғрисида”ги Қонунга ҳамда мазкур Низомга мувофиқ бошқа ваколатларни амалга оширади.

Округ комиссияси раисининг ўринбосари ўз ваколатларини бажара олмаган, шунингдек у бўлмаган тақдирда, унинг ваколатлари комиссия котиби ёки округ комиссияси қарори билан комиссия аъзоларидан бирининг зиммасига юклатилади.

18. Округ комиссиясининг котиби:

округ комиссияси раисининг ўринбосари ўз ваколатларини бажара олмаган тақдирда, унинг ваколатларини амалга оширади;

округ комиссияси мажлисларини ташкиллаштиради, муҳокама этиладиган масалалар бўйича қарор ва бошқа ҳужжатлар лойиҳаларини тайёрлайди;

округ комиссияси аъзоларини комиссия мажлиси ўтказилиши вақти   
ва жойи ҳақида хабардор қилади;

участка комиссияси масъул аъзоларининг овоз берувчи фуқаролар рўйхати билан боғлиқ фаолиятини мувофиқлаштириб боради;

округ комиссияси раиси ва раис ўринбосари топшириқларини бажаради;

округ комиссиясининг фаолиятига тааллуқли иш ҳужжатларини номенклатура асосида юритиб боради;

“Ўзбекистон Республикасининг референдуми тўғрисида”ги Қонунга ҳамда мазкур Низомга мувофиқ бошқа ваколатларни амалга оширади.

Округ комиссиясининг котиби ўз ваколатларини бажара олмаган, шунингдек у бўлмаган тақдирда, унинг ваколатлари округ комиссияси қарори билан комиссия аъзоларидан бирининг зиммасига юклатилади.

19. Округ комиссиясининг аъзоси:

округ комиссияси раиси томонидан тақсимланган тақсимотга асосан ўзига юклатилган вазифаларни ҳамда раис ва унинг ўринбосари топшириқларини ўз вақтида, сифатли бажаради;

округ комиссияси мажлисларида қатнашади;

кўриб чиқиш ўзига юклатилган жисмоний ва юридик шахсларнинг мурожаатларини белгиланган муддатларда кўриб чиқилишини таъминлайди;

округ комиссияси раиси томонидан овоз бериш кунидаги белгиланган вазифаларнинг ўз вақтида ва сифатли бажарилишини таъминлайди;

референдумга тайёргарлик кўриш ва уни ўтказиш жараёнидаги ҳуқуқбузарликлар аниқланган тақдирда, улар тўғрисида дарҳол раис ёки раис ўринбосарини ҳабардор қилади;

“Ўзбекистон Республикасининг референдуми тўғрисида”ги Қонунга ҳамда мазкур Низомга мувофиқ бошқа ваколатларни амалга оширади.

20. СЯЭРдан фойдаланишни ташкиллаштириш мақсадида округ комиссияси котибига қуйидаги вазифалар юклатилади:

участка комиссияси аъзоларига СЖБАТга кириш учун тегишли маълумотларни бериш;

участка комиссиялари томонидан СЖБАТда амалга ошириладиган ишларни мувофиқлаштириб бориш.

21. Округ комиссияси унга ажратилган Давлат бюджети маблағлари   
ёки қонунда тақиқланмаган бошқа маблағлар ҳисобидан, шунингдек волонтёрлик асосида округ комиссияси фаолиятига кўмаклашиш учун мутахассисларни жалб қилиши мумкин. Мазкур мутахассислар округ комиссияси мажлисларида овоз бериш, овоз бериш натижаларини аниқлаш, баённомаларни тўлдириш ёки имзолаш ҳуқуқига эга эмас.

22. Округ комиссияси “Ўзбекистон Республикасининг референдуми тўғрисида”ги Қонуннинг 24-моддасига мувофиқ референдумга тайёргарлик кўриш ва уни ўтказиш билан боғлиқ масалалар юзасидан давлат органларига ва жамоат бирлашмаларининг органларига, корхоналар, муассасалар   
ва ташкилотларга, мансабдор шахсларга мурожаат қилиш ҳуқуқига эга. Улар қўйилган масалани кўпи билан уч кун ичида кўриб чиқишлари ва округ комиссиясига жавоб қайтаришлари шарт.

23. Давлат органлари ва жамоат бирлашмаларининг органлари, корхоналар, муассасалар, ташкилотлар, мансабдор шахслар округ комиссияларига ўз ваколатларини амалга оширишида кўмаклашиши, уларнинг иши учун зарур маълумотларни тақдим этишлари шарт.

**VI боб. Округ комиссиялари ишини ташкил этиш**

24. Округ комиссияси ўз фаолиятини қонунийлик, коллегиаллик, ошкоралик ва адолатлилик принциплари асосида амалга оширади.

25. Округ комиссияси ишининг ташкилий шакли унинг заруратга қараб ўтказиладиган мажлиси ҳисобланади.

Округ комиссиясининг мажлиси, агар унда мажлис ўтказилаётган кундаги комиссия аъзолари умумий сонининг камида учдан икки қисми иштирок этаётган бўлса, ваколатли ҳисобланади.

26. Округ комиссиясининг мажлиси раиснинг ташаббусига кўра   
ёки комиссия аъзолари умумий таркибининг камида учдан бир қисми талабига биноан чақирилиши мумкин.

27. Округ комиссиясининг қарори очиқ овоз бериш йўли орқали комиссия аъзолари умумий сонининг кўпчилик овози билан қабул қилинади. Овозлар тенг бўлиб қолган тақдирда, раислик қилувчининг овози ҳал қилувчи ҳисобланади.

28. Округ комиссияси мажлисларида масалалар очиқ ва ошкора муҳокама этилади.

Мажлисда кун тартиби, унда иштирок этаётган комиссия аъзоларининг исми, фамилияси, отасининг исми, кўрилган ҳар бир масала бўйича овоз бериш натижалари, қабул қилинган қарор акс этган баённома юритилади. Баённома раислик қилувчи ва котиб томонидан имзоланади.

Округ бўйича овоз бериш натижалари тўғрисидаги баённома комиссиянинг мажлисида иштирок этган барча аъзолари томонидан имзоланади.

Баённомага мажлисда қабул қилинган қарор, хулосалар ва бошқа ҳужжатлар, шунингдек комиссия аъзоларининг у ёки бу масала юзасидан алоҳида фикрлари бўлса, ёзма шаклда илова қилинади.

29. Округ комиссиясининг ўз ваколатлари доирасида қабул қилган қарори участка комиссиялари, шунингдек барча давлат органлари, сиёсий партиялар ва бошқа жамоат бирлашмалари, меҳнат жамоалари ва ҳарбий қисмлар, корхоналарнинг, муассасаларнинг ва ташкилотларнинг раҳбарлари ижро этиши учун мажбурийдир.

30. Округ комиссияси мажлисларида Марказий сайлов комиссияси аъзолари, маҳаллий кузатувчилар, оммавий ахборот воситаларининг вакиллари, бошқа давлатлар ва халқаро ташкилотлардан кузатувчилар иштирок этиши мумкин.

Мажлисларга маҳаллий давлат ҳокимияти органлари, жамоат бирлашмалари вакиллари ва бошқалар таклиф этилиши мумкин.

31. Округ комиссияси Марказий сайлов комиссияси томонидан тасдиқланганидан сўнг қуйидаги тадбирларни амалга оширади:

бир кунлик муддатда округ комиссиясининг биринчи ташкилий мажлисида қуйидаги масалаларни кўриб чиқади:

округ комиссиясининг референдумга тайёргарлик кўриш ва уни ўтказишга доир иш режасини тасдиқлаш;

округ комиссияси аъзолари ўртасида вазифаларни тақсимлаш;

округ комиссияси аъзолари томонидан овоз берувчи фуқароларнинг ҳар кунги қабулини ташкил этиш;

округ комиссияси аъзоларининг навбатчилигини ташкил қилиш.

Округ комиссияси жойлашган бинони белгиланган тартибда жиҳозлашга зарур бўлган ташкилий ишларни амалга оширади.

Референдумга тайёргарлик кўриш ва уни ўтказиш билан боғлиқ тадбирларни (ўқув машғулотлари, семинарлар, конференциялар, давра суҳбатлари ва ҳоказоларни) ташкил этади.

Участка комиссияларининг ишини ташкил қилиш ва биноларни жиҳозлашда амалий ёрдам кўрсатади.

Овоз берувчи фуқаролар рўйхатларининг тузилишини ва уларнинг ҳамма танишиб чиқиши учун тақдим этилишини кузатиб боради.

Овоз бериш бюллетенларини референдум участкалари бўйича тақсимлайди ва етказиб берилишини ташкиллаштиради.

32. Округ комиссияси 3-иловага мувофиқ тасдиқланган муҳрга эга бўлади.

33. Округ комиссияси раиси ёки раис ўринбосари округ комиссиясига ташриф буюрган маҳаллий кузатувчилар, оммавий ахборот воситалари, шунингдек, бошқа давлатлар ва халқаро ташкилотлардан кузатувчиларни тегишли ҳужжатлар асосида рўйхатга олади ва қабул қилади.

34. Округ комиссияси раиси, раис ўринбосари ёки котиби Марказий сайлов комиссиясига референдум округи ҳудудида овоз бериш жараёнининг бориши ҳақида ҳар соатда хабар бериб боради.

**VII боб. Округ комиссияларининг бинолари ва хоналарини жиҳозлаш**

35. Давлат органлари, корхоналар, муассасалар, ташкилотлар округ комиссияларига референдумга тайёргарлик кўриш ва уни ўтказиш учун зарур бўлган бинолар, мажлис заллари, хоналар ҳамда асбоб-ускуналарни бепул бериб туриши шарт.

Округ комиссиялари Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан камида саккизта хонадан иборат бино билан, шунингдек транспорт, алоқа воситалари ва Интернет тармоғига уланиш имконияти билан таъминланади.

36. Округ комиссиялари жойлашган бинолар тегишли тарзда жиҳозланиши ва қуйидагиларга эга бўлиши керак:

Ўзбекистон Республикасининг Давлат байроғи (бинонинг устида ва ичида);

Ўзбекистон Республикасининг Давлат герби (бинонинг ичида);

референдум округининг тартиб рақами ва номи кўрсатилган пешлавҳа;

қулфланадиган сейф ёки металл шкаф;

зарур мебеллар, оргтехника воситалари (компьютер, ноутбук, принтер, сканер, нусха кўчирувчи ускуна, UPS), телефон, телевизор;

иккитадан кам бўлмаган СЖБАТ талабларига жавоб берувчи компьютер ва уларга керакли бўлган мосламалар (UPS, принтер, сканер ва бошқалар) ҳамда узлуксиз Интернет алоқаси ва ҳ.к.;

видеоконференция алоқалари учун видеомонитор, микрофон ва акустик қурилмалар;

муқобил электро энергия ишлаб чиқарадиган генератор қурилмаси;

ёнғинга қарши воситалар.

Округ комиссияси жойлашган бино ва унга олиб борувчи йўлаклар озода ва таъмирланган, ёритиш мосламалари ўрнатилган бўлиши керак.

37. Референдумга тайёргарлик кўриш ва уни ўтказишга тааллуқли маълумотлар жойлаштириладиган стендларда қуйидагилар жойлаштирилади:

референдум санасига бағишланган плакат (референдумга\_\_\_кун қолди);

референдум округининг харитаси;

округ комиссиясининг таркиби, иш режаси, навбатчилик жадвали;

Марказий сайлов комиссиясининг мурожаатлар учун ташкил этилган ижтимоий тармоқлардаги каналлари, электрон манзили ва ишонч телефонлари;

вилоят суди ва прокуратураси телефон рақамлари;

референдумга оид инфографик ва схемали кўринишдаги тушунтириш материаллари.

38. Округ комиссияси хонасида қуйидагилар бўлиши лозим:

Ўзбекистон Республикаси Конституцияси ва “Ўзбекистон Республикасининг референдуми тўғрисида”ги Қонун, Ўзбекистон Республикаси референдумига оид қонунчилик ҳужжатлари тўплами;

Ўзбекистон Республикаси Олий Мажлиси палаталари Кенгашлари   
ва Вазирлар Маҳкамасининг расмий нашрлари (газеталари);

референдумга қўйилган масала бўйича материаллар, агарда референдумга қонун лойиҳаси қўйилган бўлса унинг матни;

округ комиссияси аъзоларининг таркиби, иш режаси ва навбатчилик жадвали.

39. Округ комиссиясига олиб борувчи йўлларда референдум округининг кўрсаткичлари кўринарли жойларга жойлаштирилган бўлиши керак.

40. Округ комиссияси биноси пештоқига мазкур Низомнинг 4-иловасида белгиланган шаклда референдум округининг тартиб рақами ва номи ёзилган пешлавҳа жойлаштирилади, бинога кириш жойида ногиронлар аравачасига мослаштирилган нишаб йўлаклари (пандуслар) бўлиши ва уларнинг белгиланган талабларга (эни камида 90 сантиметр, чиқиш бурчаги 30° дан кўп бўлмаган) мос келиши керак.

Қорақалпоғистон Республикаси Вазирлар Кенгаши, вилоятлар, Тошкент шаҳар ҳокимликлари округ комиссиялари жойлашган биноларини таъмирлайди ва зарур жиҳозлар билан таъминлашга кўмаклашади.

41. Округ комиссияси компьютерларини Интернет тармоғига улаш Ўзбекистон Республикаси Ахборот технологиялари ва коммуникацияларини ривожлантириш вазирлигининг ҳудудий бошқармалари кўмагида амалга оширилади.

42. Округ комиссиясида юритиладиган иш юритиш жилдлари:

округ комиссиясининг қарорлари, баённомалари ва далолатномалар дафтари ҳамда жилди;

кириш, чиқиш ҳужжатларини, шу жумладан мурожаатларни рўйхатга олиш дафтари ва жилди;

кузатувчиларни рўйхатга олиш дафтари.

**VIII боб. Овоз бериш бюллетенларини олиш ва тақсимлаш**

43. Округ комиссияси референдумга ўттиз кун қолгунга қадар тегишли органлардан референдум округи ҳудудида истиқомат қилаётган аҳолининг миллий мансублигига кўра аҳоли сони тўғрисидаги маълумотларни туман ва шаҳарлар кесимида сўраб олади.

Давлат органлари уч иш кунида сўралган маълумотларни округ комиссиясига тақдим этишлари шарт.

44. Округ комиссияси олинган маълумотларни умумлаштиради   
ҳамда референдум округи ҳудудида туман ва шаҳар кесимида истиқомат қилаётган кўпчилик аҳоли сўзлашадиган тилларда овоз бериш бюллетенларини тайёрлашга эҳтиёжни аниқлайди.

45. Округ комиссияси референдумга йигирма беш кун қолгунга қадар бошқа тилларда тайёрлаш зарур бўладиган овоз бериш бюллетенларининг миқдори тўғрисидаги маълумотларни мазкур Низомнинг 5-иловасига мувофиқ шаклда Марказий сайлов комиссиясига тақдим этади.

46. Овоз бериш бюллетенининг шакли ҳамда матни Марказий сайлов комиссияси томонидан тасдиқланади.

47. Марказий сайлов комиссиясининг қарорига биноан овоз бериш бюллетенлари референдумга камида йигирма кун қолганида нашр этилади.

Овоз бериш бюллетенлари давлат тилида нашр этилади, шунингдек округ комиссиясининг қарорига биноан референдум округининг кўпчилик аҳолиси сўзлашадиган тилларда ҳам нашр этилиши мумкин.

Марказий сайлов комиссияси овоз бериш бюллетенини Брайль алифбоси асосида тўлдириш учун тайёрланган трафарет билан округ комиссиялари орқали участка комиссияларини таъминлайди.

48. Округ комиссиялари референдум участкалари чегараларида истиқомат қилаётган аҳолининг миллий мансублиги тўғрисидаги маълумотларни ҳисобга олган ҳолда овоз бериш бюллетенларини тегишли тиллар бўйича референдум участкаларига тақсимлайди.

49. Округ комиссиялари қуйидагиларни участка комиссияларига етказиб берилишини таъминлайди:

референдум участкасидаги овоз берувчи фуқаролар умумий сонининг беш фоизи миқдорида овоз бериш бюллетенларини муддатидан олдин овоз бериш бошланишига камида уч кун қолганида;

овоз бериш бюллетенларининг 95,5 фоизини овоз бериш кунига камида уч кун қолганида.

Берилган ва олинган овоз бериш бюллетенлари сонини мазкур Низомнинг 6-иловасига мувофиқ шаклдаги далолатномада тегишли округ ва участка комиссияларининг раиси ёки раис ўринбосари ёхуд комиссия котиби ўз имзоси билан тасдиқлайди.

50. Участка комиссияси оладиган овоз бериш бюллетенларининг сони референдум участкаси бўйича овоз берувчи фуқароларнинг рўйхатларига киритилганлар сонига қўшимча ярим фоизидан ортиқ бўлиши мумкин эмас.

**IX боб. Округ бўйича овоз бериш якунларини аниқлаш**

51. Округ комиссияси участка комиссияларидан овозларни санаб чиқиш натижалари бўйича баённомаларни соат 20:00 дан кейин қабул қилишни бошлайди.

52.Округ комиссияси участка комиссиясининг баённомаси тўғри ёки нотўғри тўлдирилганлигини текширади.

53. Участка комиссиясининг баённомасида акс эттирилган, овозларни санаб чиқиш чоғида номувофиқликлар аниқланган тақдирда, округ комиссияси ўз мажлисида участка комиссиясига ушбу номувофиқликларни бартараф этишни таклиф қилади.

Участка комиссияси аниқланган номувофиқликларни ўз мажлисида қайта кўриб чиқиб бартараф қилади ҳамда янгидан тўлдирилган баённомани ўрнатилган тартибда округ комиссиясига тақдим этади.

54. Округ комиссияси участка комиссиясининг баённомаси тўғри тўлдирилган бўлса, баённомадаги тегишли рақамларни дарҳол мазкур Низомнинг 7-иловасига мувофиқ референдум округи бўйича натижаларни жамлаб бориш жадвалига киритади.

55. Округ комиссияси томонидан участка комиссияларидан овозларни санаб чиқиш натижалари тўғрисидаги баённомаларни қабул қилиб олиш ҳамда округ бўйича овоз бериш натижаларини аниқлаш жараёнида маҳаллий кузатувчилар, оммавий ахборот воситалари вакиллари, шунингдек, бошқа давлатлар ва халқаро ташкилотлардан кузатувчилар ҳозир бўлишлари мумкин.

Мазкур жараёнда округ комиссияси биносида ҳозир бўлишга рухсат этилган шахслардан бошқа шахсларнинг иштирок этиши тақиқланади.

56. Референдум округи бўйича овоз бериш натижалари фақат участка комиссияларининг тақдим этган баённомалари асосида аниқланади. Округ комиссияси:

референдум округидаги референдум участкалари сони;

референдум округидаги овоз берувчи фуқароларнинг умумий сони;

округ комиссияси олган овоз бериш бюллетенлари сони;

фойдаланилмаган ва бузиб қўйилиб бекор қилинган овоз бериш бюллетенларининг умумий сони;

овоз бериш бюллетенлари олган овоз берувчи фуқаролар сони;

овоз беришда иштирок этган (шу жумладан муддатидан олдин овоз берган) овоз берувчи фуқароларнинг умумий сони;

референдумга қўйилган масалани (ҳужжатни, қонун ёки қарорни) ёқлаб берилган овозларнинг умумий сони;

референдумга қўйилган масалага (ҳужжатга, қонун ёки қарорга) қарши берилган овозларнинг умумий сони;

ҳақиқий эмас деб топилган овоз бериш бюллетенлари сонини аниқлайди.

57. Округ комиссияси мажлисида округ бўйича овоз бериш натижалари аниқланади ҳамда мазкур Низомнинг 8-иловасига мувофиқ шаклда тузиладиган баённомада акс эттирилади.

Баённома комиссия раиси, раис ўринбосари, котиби ва бошқа аъзолари томонидан имзоланади ҳамда Марказий сайлов комиссиясига тақдим этилади.

Округ бўйича овоз бериш натижалари тўғрисидаги баённомани имзолаш вақтида баённома мазмуни юзасидан норози бўлган комиссия аъзоси ўзининг алоҳида фикрини баённомага илова қилишга ҳақли.

Мазкур баённоманинг кўчирма нусхаси ҳамма танишиб чиқиши учун округ комиссияси биносига камида қирқ саккиз соат муддатга дарҳол осиб қўйилади.

Марказий сайлов комиссияси референдум якунларига кўра референдум округидаги дастлабки ва якуний овоз бериш натижаларини ўз веб-сайтида эълон қилиши мумкин.

**X боб. Жисмоний ва юридик шахсларнинг мурожаатларини кўриб чиқиш**

58. Маҳаллий кузатувчилар, овоз берувчи фуқаролар, референдум бошқа иштирокчилари (бундан буён матнда мурожаат этувчилар деб юритилади) бевосита ўзлари ёки вакиллари орқали ариза, таклиф ва шикоят билан референдум ўтказувчи комиссияларга мурожаат қилишлари мумкин.

Мурожаатлар оғзаки, ёзма ёхуд электрон шаклда берилиши мумкин.

Мурожаатлар, уларнинг шакли ва туридан қатъий назар, бир хил аҳамиятга эга.

59. Жисмоний шахснинг мурожаатида жисмоний шахснинг фамилияси, исми, отасининг исми, унинг яшаш жойи тўғрисидаги маълумотлар кўрсатилган бўлиши керак.

Юридик шахснинг мурожаатида юридик шахснинг тўлиқ номи, унинг жойлашган ери (почта манзили) тўғрисидаги маълумотлар кўрсатилган бўлиши керак.

Жисмоний ва юридик шахснинг мурожаатида округ комиссиясининг тартиб рақами, мурожаат юборилаётган мансабдор шахснинг лавозими ва (ёки) фамилияси, исми, отасининг исми кўрсатилган, шунингдек мурожаатнинг моҳияти баён этилган бўлиши керак.

Мурожаатларда мурожаат этувчиларнинг электрон почта манзили, алоқа телефонлари кўрсатилиши мумкин.

Мурожаатлар давлат тилида ёки бошқа тилларда берилиши мумкин.

60. Мурожаат этувчиларга, округ комиссияларига якка ёки жамоа тартибида мурожаат этиш ҳуқуқи кафолатланади.

61. Мурожаат этиш ҳуқуқи ихтиёрий амалга оширилади. Ҳеч ким бирон-бир мурожаатни ёқлашга ёхуд унга қарши қаратилган ҳаракатларда иштирок этишга мажбур қилиниши мумкин эмас.

Мурожаат этиш ҳуқуқининг амалга оширилиши бошқа жисмоний ва юридик шахсларнинг ҳуқуқларини, эркинликларини ҳамда қонуний манфаатларини, шунингдек жамият ва давлат манфаатларини бузмаслиги керак.

62. Мурожаат этувчиларнинг ёзма розилигисиз, уларнинг шахсига доир бирон-бир маълумот ошкор этилмаслиги шарт.

63. Жисмоний ва юридик шахслардан келиб тушган мурожаатлар округ комиссияси раиси томонидан комиссия аъзолари ўртасида кўриб чиқиш учун тақсимланади.

Округ комиссияси референдумни ўтказиш даврида жисмоний ва юридик шахсларнинг рефрендумга оид қонунчилик ҳужжатлари талаблари бузилганлиги ёки референдумни ташкил этишнинг бошқа масалалари хусусида ўзига келиб тушган мурожаатларини ўз ваколатлари доирасида кўриб чиқади, бундан референдум ўтказувчи комиссияларнинг ҳаракатлари ва қарорлари устидан берилган шикоятлар мустасно.

Мурожаатларни кўриб чиқиш жараёнида текширувлар ўтказилиши мумкин.

Мурожаатларга уч кунлик муддатда, агарда референдумга олти кундан кам вақт қолганида ёки овоз бериш куни келиб тушган мурожаатларни эса дарҳол кўриб чиқиб, ёзма жавоб берилади.

Мурожаатда кўтарилган масала жойида ижобий ҳал этилса, мурожаат этувчининг розилиги билан ёзма жавоб берилмайди.

64. Мурожаатлар қайдлов дафтарида рўйхатга олиниши лозим.

Мурожаатни қабул қилишни ва рўйхатдан ўтказишни рад этишга йўл қўйилмайди.

Округ комиссиясининг раиси мурожаатни кўриб чиқиш ва унга доир қарор қабул қилиш учун округ комиссиясини мазкур Низомнинг 63-бандида белгиланган муддатларда чақиради ва унинг мажлисини ўтказади. Мажлисга манфаатдор шахслар таклиф этилиши мумкин.

Округ комиссияси мурожаатни қабул қилишни ёки кўриб чиқишни қонунга хилоф равишда рад этган тақдирда ёхуд мурожаатни кўриб чиқиш натижаси юзасидан мурожаат этувчи норози бўлса, улар устидан судга шикоят қилиши мумкин.

65. Округ комиссияси келиб тушган мурожаатда қўйилган масалаларни ҳал этиш ўз ваколатига кирмаган тақдирда, уни мурожаат юборган шахс хабардор қилинган ҳолда уч кунлик муддатда тегишли органларга юборади.

66. Қуйидаги мурожаатлар кўриб чиқилмайди:

аноним мурожаатлар;

жисмоний ва юридик шахслар вакиллари орқали юборилган мурожаатлар, агар уларнинг ваколатларини тасдиқловчи ҳужжатлар бўлмаса;

қонунда белгиланган бошқа талабларга мос келмайдиган мурожаатлар.

Мурожаатлар кўрмай қолдирилганда тегишли хулоса тузилади, у округ комиссияси раиси ёки раиси ўринбосари томонидан тасдиқланади.

Мурожаат этувчи вакилининг ваколатини тасдиқловчи ҳужжатлар мавжуд эмаслиги сабабли мурожаатлар кўрмай қолдирилганлиги тўғрисида мурожаат қилувчи тегишли тартибда хабардор қилинади.

67. Мурожаат этувчиларни, уларнинг вакилини, уларнинг оила аъзоларини, улар ўз ҳуқуқлари, эркинликлари ҳамда қонуний манфаатларини рўёбга чиқариш ёки ҳимоя қилиш мақсадида давлат органларига, референдум ўтказувчи комиссиялари ва уларнинг мансабдор шахсларига мурожаат этганлиги, шунингдек мурожаатларда ўз фикрини билдирганлиги ва танқид қилганлиги муносабати билан таъқиб этиш ман этилади.

Мурожаат этувчиларни таъқиб қилиш қонунчиликда белгиланган тартибда жавобгарликка сабаб бўлади.

68. Мурожаатни кўриб чиққан округ комиссияси аъзолари уни кўриб чиқиш натижалари ва қабул қилинган қарор тўғрисида мурожаат юборган шахсни хабардор қилиши шарт.

69. Мурожаат этувчилар округ комиссияларининг мурожаатларни кўриб чиқиш натижалари бўйича ва бошқа қарорлари устидан ушбу қарорлар қабул қилинганидан кейин беш кун ичида судга шикоят қилиши мумкин.

70. Суднинг ҳал қилув қарори чиқарилиши биланоқ дарҳол тегишли референдум ўтказувчи комиссияга ва мурожаат этувчига топширилиши лозим.

**XI боб. Референдум тўғрисидаги қонунчилик ҳужжатларини бузганлик учун жавобгарлик**

71. Референдум тўғрисидаги қонунчилик ҳужжатларини бузганликда айбдор шахслар белгиланган тартибда жавобгар бўлади.

Референдум куни ва овоз бериш бошланишидан бир кун олдин жамоатчилик фикри сўровлари натижаларини, референдум натижалари прогнозларини, ўтказилаётган референдум билан боғлиқ бошқа тадқиқотларни эълон қилиш (ҳаммага маълум қилиш), шу жумладан ахборот тармоқларига, шунингдек Интернет жаҳон ахборот тармоғига жойлаштириш тақиқланади.

72. Ўзбекистон Республикаси референдумига тайёргарлик кўриш ва уни ўтказиш жараёнидаги ҳуқуқбузарликлар бўйича маъмурий иш юритишни расмийлаштириш Марказий сайлов комиссиясининг 2019 йил 11 сентябрдаги 934-сон қарори билан тасдиқланган Сайлов комиссиялари ва референдум ўтказувчи комиссиялар томонидан сайлов ва референдумни ташкил этиш ҳамда ўтказиш соҳасидаги ҳуқуқбузарликларга оид ишларни расмийлаштириш бўйича йўриқнома асосида амалга оширилади.

**XII боб. Референдумга оид ҳужжатларни ва муҳрни сақлаш**

73. Ўзбекистон Республикаси референдумига тайёргарлик кўриш ва уни ўтказиш билан боғлиқ ҳужжатлар Марказий сайлов комиссиясининг 2019 йил 19 сентябрдаги 939-сон қарори билан тасдиқланган Сайлов ва референдумга тайёргарлик кўриш ҳамда уларни ўтказиш билан боғлиқ бўлган ҳужжатларни сақлаш, архивга топшириш ва йўқ қилиш тартиби тўғрисида йўриқномага мувофиқ сақлаш учун тайёрланади ҳамда топширилади.

74. Округ комиссияси референдумда фойдаланган комиссия муҳрини Марказий сайлов комиссиясига топширади.

Давлат герби, байроғи, кабина, урна ва бошқа моддий қимматликлар тегишли равишда туман ва шаҳар ҳокимликларининг ташкилий-назорат гуруҳининг мансабдор шахсларига далолатнома асосида топширилади   
ва уларнинг жавобгарлигида сақланади.

**XIII боб. Якуний қоида**

75. Округ комиссиялари Ўзбекистон Республикаси референдуми якунлари Марказий сайлов комиссияси томонидан расман эълон қилинганидан кейин ўз фаолиятини тугатади.

Референдум округлари ҳамда референдум ўтказувчи округ комиссиялари

тўғрисидаги низомга

1-ИЛОВА

|  |
| --- |
| **ГУВОҲНОМА**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (фамилияси, исми, отасининг исми)  **\_\_\_\_\_\_\_\_\_\_\_\_\_\_\_\_\_\_\_ референдум ўтказувчи округ комиссияси**  **РАИСИ**  РАСМ  **Марказий сайлов комиссияси**  **Раиси** \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (имзо) (фамилияси ва исми, отасининг  исми бош ҳарфлари)  20\_\_ йил «\_\_\_\_» \_\_\_\_\_\_\_\_\_\_\_\_\_\_\_ М.Ў.  (МСК қарорининг қабул қилинган санаси)  Шахсини тасдиқловчи ҳужжат кўрсатилганида ҳақиқийдир. |

|  |
| --- |
| **ГУВОҲНОМА**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (фамилияси, исми, отасининг исми)  **\_\_\_\_\_\_\_\_\_\_\_\_\_\_\_\_\_\_\_ референдум ўтказувчи округ комиссияси**  **РАИСИ ЎРИНБОСАРИ**  РАСМ  **Марказий сайлов комиссияси**  **раиси** \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (имзо) (фамилияси ва исми, отасининг  исми бош ҳарфлари)  20\_\_ йил «\_\_\_\_» \_\_\_\_\_\_\_\_\_\_\_\_\_\_\_ М.Ў.  (МСК қарорининг қабул қилинган санаси)  Шахсини тасдиқловчи ҳужжат кўрсатилганида ҳақиқийдир. |

|  |
| --- |
| **ГУВОҲНОМА**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (фамилияси, исми, отасининг исми)  **\_\_\_\_\_\_\_\_\_\_\_\_\_\_\_\_\_\_\_ референдум ўтказувчи округ комиссияси**  **КОТИБИ**  РАСМ  **Марказий сайлов комиссияси**  **Раиси** \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (имзо) (фамилияси ва исми, отасининг  исми бош ҳарфлари)  20\_\_ йил «\_\_\_\_» \_\_\_\_\_\_\_\_\_\_\_\_\_\_\_ М.Ў.  (МСК қарорининг қабул қилинган санаси)  Шахсини тасдиқловчи ҳужжат кўрсатилганида ҳақиқийдир. |

|  |
| --- |
| **ГУВОҲНОМА**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (фамилияси, исми, отасининг исми)  **\_\_\_\_\_\_\_\_\_\_\_\_\_\_\_\_\_\_\_ референдум ўтказувчи округ комиссияси**  **АЪЗОСИ**  РАСМ  **Марказий сайлов комиссияси**  **Раиси** \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (имзо) (фамилияси ва исми, отасининг  исми бош ҳарфлари)  20\_\_ йил «\_\_\_\_» \_\_\_\_\_\_\_\_\_\_\_\_\_\_\_ М.Ў.  (МСК қарорининг қабул қилинган санаси)  Шахсини тасдиқловчи ҳужжат кўрсатилганида ҳақиқийдир. |

Референдум округлари ҳамда референдум ўтказувчи округ комиссиялари

тўғрисидаги низомга

2-ИЛОВА

|  |
| --- |
| **МАНДАТ №\_\_\_**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(фамилияси, исми, отасининг исми)*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **дан**  *(манфаатдор ташкилотлар номи)*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **референдум округи бўйича**  *(округ тартиб рақами ва номи)*  **КУЗАТУВЧИ**      **Округ комиссияси раиси \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  *(имзо) (Ф.И.О.)*  РАСМ  20\_\_ йил «\_\_\_\_» \_\_\_\_\_\_\_\_\_\_\_гача ҳақиқийдир.  20\_\_\_ йил «\_\_\_\_» *\_\_\_\_\_\_\_\_\_\_\_\_ М.Ў.*  *(қарор қабул қилинган сана)*  Шахсини тасдиқловчи ҳужжат кўрсатилганида ҳақиқийдир. |

Референдум округлари ҳамда референдум ўтказувчи округ комиссиялари

тўғрисидаги низомга

3-ИЛОВА

**Референдум ўтказувчи округ комиссиясининг гербли резина муҳри   
НАМУНАСИ**

**д-35 мм**

**REFERENDUM O΄TKAZUVCHI TOSHKENT SHAHAR OKRUG KOMISSIYASI**



**14**

Референдум ўтказувчи округ комиссиясининг гербли резина муҳри диаметри 35 мм айлана шаклда бўлиб, марказдан 18,5 мм узоқликда асосий айлана ва ундан 1 мм масофада яна бир айлана ўтказилган. Иккинчи айлана тагида айлана бўйича “REFERENDUM O΄TKAZUVCHI TOSHKENT SHAHAR OKRUG KOMISSIYASI 14”\* ёзуви бор. Ушбу матннинг тагидан яна бир ички айлана ўтказилган бўлиб, айлананинг ичида Ўзбекистон Республикасининг Давлат герби тасвирланган.

*\* Референдумни ўтказувчи округ комиссияси номи ва тартиб рақами Ўзбекистон Республикаси Марказий сайлов комиссияси томонидан тасдиқланади.*

Референдум округлари ҳамда референдум ўтказувчи округ комиссиялари

тўғрисидаги низомга

4-ИЛОВА

**Референдум округи пешлавҳаси**

**14 – ТОШКЕНТ ШАҲАР РЕФЕРЕНДУМ ОКРУГИ**

60 см

100 см

Референдум округлари ҳамда референдум ўтказувчи округ комиссиялари

тўғрисидаги низомга

5-ИЛОВА

**Овоз бериш бюллетенларини ўзбек, рус ва қорақалпоқ тилларида   
чоп этиш тақсимоти**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Ҳудуд номи** | **Ўзбек тилида** | **фоиз** | **Рус тилида** | **фоиз** | **Қорақалпоқ тилида** | **фоиз** |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(округ комиссиясининг номи)*

**Референдум ўтказувчи**

**округ комиссияси** **раиси**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

*(Ф.И.О.) (имзо)*

Референдум округлари ҳамда референдум ўтказувчи округ комиссиялари

тўғрисидаги низомга

6-ИЛОВА

**ОВОЗ БЕРИШ БЮЛЛЕТЕНЛАРИНИ ТОПШИРИШ ВА ҚАБУЛ ҚИЛИШ ДАЛОЛАТНОМАСИ**

**20\_\_\_ йил “\_\_\_” \_\_\_\_\_\_** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(манзил)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_округ комиссияси \_\_\_\_\_\_\_\_\_\_\_\_\_\_ участка

*(округ комиссиясининг номи)*

комиссиясига \_\_\_\_\_\_\_\_\_\_дона овоз бериш бюллетенларини топширди.

Овоз бериш бюллетенларини топширдим:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**округ комиссияси** **раиси,**

*(округ комиссиясининг номи)*

**раис ўринбосари, котиби** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

Овоз бериш бюллетенларини қабул қилдим:

\_\_\_\_**участка комиссияси раиси, раис ўринбосари, котиби** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

Референдум округлари ҳамда референдум ўтказувчи округ комиссиялари

тўғрисидаги низомга

7-ИЛОВА

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_- референдум ўтказувчи округ комиссиясининг референдум округи бўйича натижаларни жамлаб бориш**

**ЖАДВАЛИ**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **РЕФЕРЕНДУМ УЧАСТКАСИ  ТАРТИБ РАҚАМИ** | **1.** | **2.** | **3.** | **4.** | **5.** | **6.** | **7** | **8** | **9.** |
| **Референдум участкасидаги овоз берувчи фуқароларнинг умумий сони** | **Участка комиссияси олган овоз бериш бюллетенлари сони** | **Овоз бериш бюллетенлари олган овоз берувчи фуқаролар сони** | **Муддатидан олдин овоз берган фуқаролар сони** | **Овоз беришда иштирок этган фуқаролар сони**  **(овоз бериш қутиларидаги овоз бериш бюллетенлари)** | **Фойдаланилмаган ва бузиб қўйилиб, бекор қилинган овоз бериш бюллетенларининг умумий сони** | **Референдумга қўйилган масалани ёқлаб берилган овозлар сони** | **Референдумга қўйилган масалага қарши берилган овозлар сони** | **Ҳақиқий эмас деб топилган овоз бериш бюллетенлари сони** |
| №1 |  |  |  |  |  |  |  |  |  |
| №2 |  |  |  |  |  |  |  |  |  |
| №3 |  |  |  |  |  |  |  |  |  |
| №4 |  |  |  |  |  |  |  |  |  |
| №5 |  |  |  |  |  |  |  |  |  |
| №6 |  |  |  |  |  |  |  |  |  |
| №7 |  |  |  |  |  |  |  |  |  |
| №8 |  |  |  |  |  |  |  |  |  |
| №... |  |  |  |  |  |  |  |  |  |
| **референдум округи бўйича жами** |  |  |  |  |  |  |  |  |  |

Референдум округлари ҳамда референдум ўтказувчи округ комиссиялари

тўғрисидаги низомга

8-ИЛОВА



**ЎЗБЕКИСТОН РЕСПУБЛИКАСИ РЕФЕРЕНДУМИ**

20\_\_\_ йил «\_\_\_»\_\_\_\_\_\_\_\_\_\_\_

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ РЕФЕРЕНДУМ ЎТКАЗУВЧИ ОКРУГ КОМИССИЯСИНИНГ РЕФЕРЕНДУМ ОКРУГИ БЎЙИЧА ОВОЗ БЕРИШ НАТИЖАЛАРИ ТЎҒРИСИДАГИ**

**БАЁННОМАСИ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ референдум ўтказувчи округ комиссияси “Ўзбекистон Республикасининг референдуми тўғрисида”ги Қонуннинг 20, 37-моддаларига мувофиқ округдаги жами \_\_\_\_\_\_\_\_\_та референдум участкаларида овозларни санаб чиқиш натижалари тўғрисидаги баённомаларига асосан референдум округи бўйича қуйидагиларни аниқлади:

1. Референдум округи бўйича овоз берувчи фуқароларнинг

умумий сони \_\_\_\_\_\_\_\_\_\_\_\_

2. Округ комиссияси олган овоз бериш бюллетенлари сони \_\_\_\_\_\_\_\_\_\_\_\_

1. Муддатидан олдин овоз берганлар сони \_\_\_\_\_\_\_\_\_\_\_\_
2. Овоз бериш бюллетенлари олган овоз берувчи фуқаролар сони \_\_\_\_\_\_\_\_\_\_\_\_
3. Овоз беришда иштирок этган овоз берувчи фуқаролар сони \_\_\_\_\_\_\_\_\_\_\_\_
4. Фойдаланилмаган ва бузиб қўйилиб бекор қилинган

овоз бериш бюллетенларининг умумий сони \_\_\_\_\_\_\_\_\_\_\_\_\_

|  |  |  |
| --- | --- | --- |
| 7. | Референдумга қўйилган масалани ёқлаб берилган овозлар сони |  |
| 8. | Референдумга қўйилган масалага қарши берилган овозлар сони |  |

9.Ҳақиқий эмас деб топилган овоз бериш бюллетенлари сони **\_\_\_\_\_\_\_\_\_\_\_\_\_\_\_\_**

**Комиссия раиси** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми)* *(имзо)*

**Комиссия раисининг ўринбосари** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми)*  *(имзо)*

**Комиссия котиби** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми)* *(имзо)*

**Комиссия аъзолари:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

*(фамилияси, исми, отасининг исми) (имзо)*

Баённома 20\_\_\_ йил «\_\_\_\_»\_\_\_\_\_\_\_\_\_\_\_\_\_\_да тузилди. М.Ў.

*ЭСЛАТМА:*

*Баённома тўлдирилгач, округ комиссияси белгиланган тартибда унинг биринчи нусхасини Марказий сайлов комиссиясига тақдим этади.*

*Баённоманинг биринчи нусхасига овоз бериш натижалари аниқланаётганда ҳозир бўлган сиёсий партиялар, фуқароларнинг ўзини ўзи бошқариш органлари кузатувчилари ҳамда оммавий ахборот воситалари вакиллари, бошқа давлатлар, халқаро ташкилотлар кузатувчилари рўйхати илова қилинади.*

*Баённоманинг иккинчи нусхасига комиссия аъзоларининг алоҳида фикри (агар мавжуд бўлса), овоз бериш чоғида ёки овозлар ҳисоблаб чиқилаётганда йўл қўйилган камчиликлар юзасидан комиссия номига келиб тушган мурожаатлар, мазкур мурожаатларга доир комиссия хулосалари илова қилинади.*

*Баённоманинг 5-бандида кўрсатилган сон баённоманинг 7, 8 ва 9-бандларидаги сонлар йиғиндисига тенг (5-банд = 7-банд + 8-банд+ 9-банд) бўлиши лозим.*